**פניה לאיתור מועמדים/ות לתפקיד נציג/ת ציבור במועצת**

**הרשות הלאומית לחדשנות טכנולוגית**

מכוח תיקון מס' 7 לחוק לעידוד מחקר, פיתוח וחדשנות טכנולוגית בתעשייה, התשמ"ד-1984 (להלן: "**חוק החדשנות**") הוקמה ב-1 בינואר 2016 הרשות הלאומית לחדשנות טכנולוגית (להלן: "**הרשות**").

ממשלת ישראל הכירה בצורך להקים רשות שתטפל במשאב הלאומי החשוב - החדשנות הטכנולוגית. הרשות שהינה תאגיד ציבורי עתידה לסייע ולעודד חדשנות טכנולוגית בישראל והיא תחליף את פעילות לשכת המדען הראשי במשרד הכלכלה והתעשייה והעמותה הממשלתית מתימו"פ – מרכז התעשייה הישראלית למחקר ופיתוח.

לרשות תהיה מועצה בה יכהנו כחברים נציגי ממשלה ונציגים מקרב הציבור. מועצת הרשות תהיה אמונה על תרגום המדיניות הממשלתית לכדי תכנית פעולה, והרשות עצמה תהיה אמונה על ביצוע המדיניות והענקת ההטבות/הסיוע.

מבנה זה יאפשר מנגנון יעיל יותר בתכנון ובהפעלה של כלי תמיכה, ובמקביל ייצור מערכת של איזונים ובלמים המבטיחה כי הרשות תפעל לשם השגת המטרות הציבוריות הקבועות בחוק החדשנות ובהתאם למדיניות הממשלה. לגוף הוענק "ארגז כלים" משופר וחופש פעולה מאוזן לבצע את משימותיו בתחום המחקר, הפיתוח והחדשנות הטכנולוגית. מגוון כלי הסיוע צפויים להגביר את קצב צמיחת החדשנות בתעשייה, להגדיל את שיעור המועסקים בתחומי החדשנות ואת הפריון בענפי התעשייה ועוד.

מכוח הוראות סעיף 8ב(ד) לחוק החדשנות הוקמה ועדה לאיתור מועמדים/ות לתפקיד נציג/ת ציבור במועצת הרשות.

**תיאור התפקיד:**

1. אחד מהאורגנים של הרשות הוא מועצת הרשות אשר תפקידיה הינם:

1. יישום מדיניות הממשלה;
2. פיקוח על התנהלות יעילה ותקינה של הרשות;
3. לדון בתכניות העבודה של הרשות, לאשרן ולעקוב אחר יישומן;
4. לאשר את התקציב המנהלי של פעילות הרשות;
5. מעקב רציף אחר הגשמת המדיניות הממשלתית והתכניות והתקציבים של הרשות;
6. לדון בטיוטת הדוחות הכספיים של הרשות;
7. לקבוע מסלולי הטבות/סיוע של הרשות את הוראותיהם ותנאיהם ואת נהלי ועדות מחקר האחראיות על מתן הטבה/הסיוע;
8. גיבוש נהלים בנוגע לסדרי עבודת ועדות המחקר האחראיות על מתן הטבה/הסיוע.
9. קביעת השכר, התנאים הסוציאליים, ההטבות, המענקים ותנאי העבודה האחרים של עובדי הרשות.
10. מילוי כל תפקיד אחר שהוטל עליה לפי חוק החדשנות.
11. במועצה יכהנו שמונה חברים והם: המדען הראשי אשר יכהן כיו"ר הוועדה; עובד לשכת המדען הראשי במשרד הכלכלה והתעשייה, עובד משרד הכלכלה והתעשייה, הממונה על התקציבים במשרד האוצר או עובד משרד האוצר מטעמו; החשב הכללי במשרד האוצר או עובד במשרד האוצר מטעמו ו-3 נציגי ציבור.

**דרישות המשרה:**

דרישות סף:

על המועמד/ת לעמוד בשני התנאים יחדיו:

1. מועמד/ת שמתקיימים בו/בה תנאי הכשירות הקבועים בסעיף 16א לחוק החברות הממשלתיות, התשל"ה-1975 (להלן: "**חוק החברות הממשלתיות**") בשינויים המחויבים.

לנוחיות המועמדים מובאות הוראות סעיף 16 לחוק החברות הממשלתיות:

"16א. כשיר לכהן כדירקטור בחברה ממשלתית, תושב ישראל שמלאו לו 25 שנה לפחות, ושנתקיים בו אחד מאלה:

(1) הוא בעל תואר אקדמי באחד מן המקצועות הבאים: כלכלה, מינהל עסקים, משפטים, ראיית חשבון, מינהל ציבורי, הנדסה או לימודי עבודה, או שהוא בעל תואר אקדמי אחר או שהוא השלים לימודי השכלה גבוהה אחרת, הכל בתחום עיסוקה העיקרי של החברה;

(2) הוא בעל נסיון של חמש שנים לפחות באחד מאלה, או שהוא בעל נסיון מצטבר של חמש שנים לפחות בשניים או יותר מאלה:

(א) בתפקיד בכיר בתחום הניהול העיסקי של תאגיד בעל היקף עסקים משמעותי;

(ב) בכהונה ציבורית בכירה או בתפקיד בכיר בשירות הציבורי בנושאים כלכליים, מסחריים, ניהוליים או משפטיים;

(ג) בתפקיד בכיר בתחום עיסוקיה העיקריים של החברה."

2. מילא/ה תפקיד בכיר בתעשייה עתירת הידע, בתחום המימון של תעשייה זו או בתחום המחקר והפיתוח והוא/היא בעל/ת מוניטין וותק באחד או יותר מתחומים אלה.

**הגשת מועמדות:**

על המעוניין/מעוניינת להגיש מועמדות לתפקיד להגיש טופס שאלון מועמד/ת (טופס מס' 584 (המופיע בלינק הבא <http://csc.gov.il/DataBases/Forms/Documents/584.pdf>)

 ממולא במלואו וקורות חיים עדכניים. הגשת הטופס ומילויו במלואו וצירוף קורות חיים עדכניים הינם חובה.

בנוסף לטופס וקורות החיים העדכניים, על פי שיקול דעתו/דעתה של המועמד/ת לצרף גם המלצות, תעודות השכלה, אישורי העסקה המעידים על ניסיון בתחום התפקיד.

את הטופס וקורות החיים והמסמכים הנלווים כאמור לעיל, יש לשלוח למייל itur@matimop.org.il עבור "מועמדות לתפקיד נציג/ת ציבור במועצת הרשות".

ניתן לברר פרטים נוספים בטלפון 02-6662492

**המועד האחרון לקבלת המועמדויות: י"א באדר ב' תשע"ו – 21 במרץ 2016**